b'\n_START_ARTICLE_\nAndreas Stjernen\n_START_SECTION_\nKarriere\n_START_PARAGRAPH_\nStjernen debuterte internasjonalt i kontinentalcupen i Brotterode i 2005. I verdenscupen debuterte han med 19.-plass p\xc3\xa5 Lillehammer 5. desember 2009. 15. januar 2011 ble han nummer \xc3\xa5tte i verdenscuprennet i Sapporo og 16. februar 2013 nummer to i Oberstdorf._NEWLINE_Han tok sin f\xc3\xb8rste individuelle NM-medalje da han tok s\xc3\xb8lvmedalje i NM normalbakke p\xc3\xa5 Raufoss i 2009. Han har ogs\xc3\xa5 tre s\xc3\xb8lvmedaljer og to bronsemedaljer i NM for lag._NEWLINE_26. januar 2013 havnet han p\xc3\xa5 en fjerdeplass i skiflygingsrennet i Vikersund, med et hopp p\xc3\xa5 232,5 meter som var ny personlig rekord._NEWLINE_I Ski-VM 2017 i Lahtis var han p\xc3\xa5 det norske laget som tok s\xc3\xb8lv i lagkonkurransen i stor bakke. P\xc3\xa5 det norske laget hoppet ogs\xc3\xa5 Johann Andr\xc3\xa9 Forfang, Anders Fannemel og Daniel-Andr\xc3\xa9 Tande. I det individuelle storbakkerennet havnet han p\xc3\xa5 fjerdeplass, bare 0,6 poeng bak Piotr \xc5\xbby\xc5\x82a som tok bronse._NEWLINE_Han tok sin f\xc3\xb8rste verdenscupseier i Bad Mitterndorf den 13. januar 2018, og tok gull i lagkonkurransen i VM i skiflyging 2018 i Oberstdorf, sammen med Robert Johansson, Johann Andr\xc3\xa9 Forfang og Daniel-Andr\xc3\xa9 Tande._NEWLINE_Under Vinter-OL 2018 i Pyeongchang ble han nummer 15 i normalbakke, nummer \xc3\xa5tte i stor bakke, og han hoppet p\xc3\xa5 det norske laget som tok gull i laghopp. De \xc3\xb8vrige tre p\xc3\xa5 laget var Daniel-Andr\xc3\xa9 Tande, Johann Andr\xc3\xa9 Forfang og Robert Johansson._NEWLINE_Stjernen vant stor bakke i NM i skihopping 2019 i Gran\xc3\xa5sen skisenter og fikk tildelt kongepokalen._NEWLINE_Hans personlige rekord er p\xc3\xa5 249 meter, satt i Vikersundbakken under verdenscupen 14. februar 2016.'